“จีน” เปิดดัชนี PMI ภาคผลิต-บริการ ม.ค. ขยายตัว
 “จีน” เปิดดัชนี PMI ภาคผลิต-บริการ เดือน ม.ค. ขยายตัวแข็งแกร่งกว่าที่นักวิเคราะห์คาดไว้ หลังจากรัฐบาลจีนประกาศยกเลิกมาตรการโควิดเป็นศูนย์
“จีน” เปิดดัชนี PMI ภาคผลิต-บริการ เดือน ม.ค. ขยายตัวแข็งแกร่งกว่าที่นักวิเคราะห์คาดไว้ หลังจากรัฐบาลจีนประกาศยกเลิกมาตรการโควิดเป็นศูนย์
31 ม.ค. 2566

ผู้สื่อข่าวรายงานว่า สำนักงานสถิติแห่งชาติจีน (NBS) รายงานในวันนี้ว่า ดัชนีผู้จัดการฝ่ายจัดซื้อ (PMI) ภาคการผลิตเดือนม.ค.ปรับตัวขึ้นแตะระดับ 50.1 จากระดับ 47 ในเดือนธ.ค. และแข็งแกร่งกว่าที่นักวิเคราะห์คาดการณ์ไว้ที่ 49.8
ทั้งนี้ ดัชนี PMI ที่อยู่เหนือระดับ 50 บ่งชี้ว่าภาคการผลิตของจีนมีการขยายตัว และเป็นการขยายตัวครั้งแรกนับตั้งแต่เดือนก.ย. 2565 หลังจากรัฐบาลจีนประกาศยกเลิกมาตรการโควิดเป็นศูนย์ ซึ่งช่วยให้บริษัทต่าง ๆ สามารถเดินสายการผลิตได้รวดเร็วกว่าที่คาดไว้
ส่วนดัชนี PMI ภาคบริการเดือนม.ค.ของจีนพุ่งขึ้นแตะระดับ 54.4 จากระดับ 41.6 ในเดือนธ.ค. ซึ่งบ่งชี้ว่าภาคบริการของจีนเริ่มมีการขยายตัวเช่นกัน
สำหรับดัชนี PMI ที่ออกมาดีเกินคาดทั้งในภาคการผลิตและภาคบริการนั้น นับเป็นสัญญาณบ่งชี้ว่าเศรษฐกิจจีนซึ่งใหญ่เป็นอันดับ 2 ของโลก มีแนวโน้มที่จะฟื้นตัว หลังจากได้รับผลกระทบอย่างหนักจากการแพร่ระบาดของโรคโควิด-19 ในปีที่แล้ว และเมื่อไม่นานมานี้ รัฐบาลจีนได้เน้นย้ำถึงแผนการกระตุ้นการเติบโตของเศรษฐกิจภายในประเทศ ด้วยการใช้มาตรการกระตุ้นการใช้จ่าย